CELEX: 32011R1381
Language: et
Date: 2011-12-22 00:00:00
Title: Komisjoni rakendusmäärus (EL) nr 1381/2011, 22. detsember 2011 , milles käsitletakse toimeaine kloropikriini heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni otsust 2008/934/EÜ  EMPs kohaldatav tekst

23.12.2011   
            
            
               ET
            
            
               Euroopa Liidu Teataja
            
            
               L 343/26
            
         KOMISJONI RAKENDUSMÄÄRUS (EL) nr 1381/2011,
   22. detsember 2011,
   milles käsitletakse toimeaine kloropikriini heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni otsust 2008/934/EÜ
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:
   
               (1)
            
            
               Kooskõlas määruse (EÜ) nr 1107/2009 artikli 80 lõike 1 punktiga c kohaldatakse nõukogu direktiivi 91/414/EMÜ (2) selliste toimeainetega seotud menetlusküsimuste ja heakskiidu andmise tingimuste suhtes, mille taotluse täielikkus on kindlaks tehtud vastavalt komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (3) artiklile 16. Toimeaine kloropikriini taotluse täielikkus on kindlaks tehtud kõnealuse määruse kohaselt.
            
         
               (2)
            
            
               Komisjoni määrustes (EÜ) nr 451/2000 (4) ja (EÜ) nr 1490/2002 (5) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelud nende toimeainete võimalikuks kandmiseks direktiivi 91/414/EMÜ I lisasse. Kloropikriin oli esitatud ühes neist loeteludest.
            
         
               (3)
            
            
               Kooskõlas komisjoni 20. septembri 2007. aasta määruse (EÜ) nr 1095/2007 (millega muudetakse määrust (EÜ) nr 1490/2002, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi kolmanda etapi täiendavad üksikasjalikud rakenduseeskirjad, ning määrust (EÜ) nr 2229/2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad) (6) artikli 3 lõikega 2 võttis teavitaja kahe kuu jooksul pärast määruse (EÜ) nr 1095/2007 jõustumist tagasi oma toetuse toimeaine kandmisele direktiivi 91/414/EMÜ I lisasse. Sellest tulenevalt jäeti kloropikriin komisjoni 5. detsembri 2008. aasta otsusega 2008/934/EÜ (nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta) (7) nimetatud lisasse kandmata.
            
         
               (4)
            
            
               Esialgne teavitaja (edaspidi „taotluse esitaja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles määruse (EÜ) nr 33/2008 artiklites 14–19 sätestatud kiirendatud menetluse kohaldamist.
            
         
               (5)
            
            
               Taotlus esitati Itaaliale, kes oli määrusega (EÜ) nr 1490/2002 nimetatud referentliikmesriigiks. Kiirendatud menetluse tähtajast on kinni peetud. Toimeaine spetsifikatsioon ja lubatud kasutusviisid on samasugused nagu need, mida käsitleti otsuses 2008/934/EÜ. Kõnealune taotlus vastab ka muudele määruse (EÜ) nr 33/2008 artiklis 15 sätestatud sisulistele ja menetlusnõuetele.
            
         
               (6)
            
            
               Itaalia hindas taotleja esitatud uusi andmeid ja koostas lisaaruande. Ta edastas selle aruande 11. märtsil 2010. aastal Euroopa Toiduohutusametile (edaspidi „toiduohutusamet”) ja komisjonile. Toiduohutusamet edastas lisaaruande teistele liikmesriikidele ja taotlejale, et nad saaksid esitada märkusi, ning edastas saadud märkused komisjonile. Määruse (EÜ) nr 33/2008 artikli 20 lõike 1 kohaselt ja komisjoni palvel esitas toiduohutusamet komisjonile 23. veebruaril 2011 oma riskihindamise järeldused kloropikriini kohta (8). Liikmesriigid ja komisjon vaatasid hindamisaruande eelnõu, lisaaruande ja toiduohutusameti järeldused läbi toiduahela ja loomatervishoiu alalises komitees ning 11. oktoobril 2011 vormistati see komisjoni läbivaatamisaruandena kloropikriini kohta.
            
         
               (7)
            
            
               Kõnealuse toimeaine hindamisel kerkis esile probleeme. Probleemid olid eelkõige järgmist laadi: toimeaine on käitlejatele liiga ohtlik; usaldusväärsel tasemel ei saanud hinnata kokkupuudet põhjaveega, sest metaboliit dikloronitrometaani ja toimeaine töötlemisel tekkivate lisandite kohta puudusid andmed; setetes elunevate organismide, mesilaste, vihmausside ja sihtrühma mittekuuluvate taimede kohta esitatud andmed olid puudulikud; tehti kindlaks, et veeorganismid, linnud ja imetajad on ohustatud; usaldusväärsel tasemel ei saanud hinnata kokkupuudet pinnaveega ja setetega, sest kloropikriini ja metaboliit dikloronitrometaani kohta puudusid andmed; usaldusväärsel tasemel ei saanud hinnata õhus leiduva fosgeeni kontsentratsioonist tulenevat kokkupuudet; tehti kindlaks, et atmosfääris võib toimeaine levida kaugele.
            
         
               (8)
            
            
               Komisjon palus, et taotluse esitaja esitaks oma märkused toiduohutusameti järelduste kohta. Lisaks palus komisjon kooskõlas määruse (EÜ) nr 33/2008 artikli 21 lõikega 1, et taotluse esitaja esitaks märkusi läbivaatamisaruande eelnõu kohta. Taotleja esitas oma märkused, mida on põhjalikult uuritud.
            
         
               (9)
            
            
               Vaatamata taotluse esitaja esitatud väidetele jäid põhjenduses 7 nimetatud probleemid siiski lahendamata. Seega ei ole tõendatud, et kõigi eelduste kohaselt vastavad kloropikriini sisaldavad taimekaitsevahendid kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele.
            
         
               (10)
            
            
               Seepärast ei tohiks kloropikriini vastavalt määruse (EÜ) nr 1107/2009 artikli 13 lõikele 2 heaks kiita.
            
         
               (11)
            
            
               Selleks et anda liikmesriikidele aega kloropikriini sisaldavate taimekaitsevahendite lubade tühistamiseks, tuleks kehtestada erand määrusest (EÜ) nr 1490/2002.
            
         
               (12)
            
            
               Kui liikmesriigid annavad kloropikriini sisaldavatele taimekaitsevahenditele ajapikendust vastavalt määruse (EÜ) nr 1107/2009 artiklile 46, peab kõnealune ajapikendus lõppema hiljemalt ühe aasta möödumisel asjaomase loa tühistamisest.
            
         
               (13)
            
            
               Käesolev määrus ei piira õigust esitada kloropikriini kohta uut taotlust määruse (EÜ) nr 1107/2009 artikli 7 kohaselt.
            
         
               (14)
            
            
               Selguse huvides tuleks kloropikriini käsitlev kanne otsuse 2008/934/EÜ lisast välja jätta.
            
         
               (15)
            
            
               Seega on asjakohane otsust 2008/934/EÜ vastavalt muuta.
            
         
               (16)
            
            
               Alaline toiduahela ja loomatervishoiu komitee ei ole oma arvamust esitanud. Peeti vajalikuks rakendusakti olemasolu ning eesistuja esitas apellatsioonikomiteele täiendavaks aruteluks rakendusakti eelnõu. Käesoleva määrusega ette nähtud meetmed on kooskõlas apellatsioonikomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmata jätmine
   Toimeainet kloropikriini ei kiideta heaks.
   Artikkel 2
   Üleminekumeetmed
   Erandina määruse (EÜ) nr 1490/2002 artikli 12 lõikest 3 tagavad liikmesriigid, et kloropikriini sisaldavate taimekaitsevahendite load tühistatakse 23. juuniks 2012.
   Artikkel 3
   Ajapikendus
   Ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 12 kuu möödumisel asjaomase loa tühistamisest.
   Artikkel 4
   Otsuse 2008/934/EÜ muutmine
   Otsuse 2008/934/EÜ lisast jäetakse välja kanne „kloropikriin”.
   Artikkel 5
   Jõustumine ja kohaldamise kuupäev
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. detsember 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 309, 24.11.2009, lk 1.
   
      (2)  EÜT L 230, 19.8.1991, lk 1.
   
      (3)  ELT L 15, 18.1.2008, lk 5.
   
      (4)  EÜT L 55, 29.2.2000, lk 25.
   
      (5)  EÜT L 224, 21.8.2002, lk 23.
   
      (6)  ELT L 246, 21.9.2007, lk 19.
   
      (7)  ELT L 333, 11.12.2008, lk 11.
   
      (8)  Euroopa Toiduohutusamet: Conclusion on the peer review of the pesticide risk assessment of the active substance chloropicrin. EFSA Journal 2011;9(3):2084. [lk 58]. doi:10.2903/j.efsa.2011.2084. Kättesaadav aadressil www.efsa.europa.eu/efsajournal.htm.